Veels geluk, Suidooster!Suidooster (Foto: Verskaf) Die gewilde kykNET-sepie, Suidooster, vier op 16 November sy eerste verjaardag. Suidooster is die eerste Afrikaanse sepie wat in Kaapstad verfilm word en is een van dié kanaal se gewildste programme. Karen Meiring, direkteur van kykNET-kanale by M-Net, sê die span is veral dankbaar vir die ondersteuning wat die program ontvang. “As ’n mens kyk na hoe Suidooster van krag tot krag gegaan het in 12 maande, is die sukses daarvan verbysterend en is dit baie duidelik dat dié sepie nog vir jare sterk op kykers se skerms gaan waai,” het sy gesê. “Suidooster was van meet af aan gewild en het talle nuwe kykers na kykNET gelok en só ook gehelp om die spitstydgleuf se kykertal suksesvol te laat groei.” Suidooster (Foto: Verskaf) Meiring sê verder dit is ook vir kykNET belangrik dat Suidooster ’n “vars briesie is” wat baanbrekerswerk verrig deur die wonderlike variante en kulture van Afrikaans te bevorder. Hier is ŉ paar kitsfeite oor Suidooster: Suidooster word Maandae tot Donderdae om 18:00 op kykNET en kykNET & kie uitgesaai, met ’n herhaling om 20:00 op kykNET & kie en ook om 22:30 op kykNET. Nog herhalings sal op ander tye plaasvind en ’n omnibus word op Sondae om 14:00 op kykNET & kie uitgesaai.